Að undanförnu hafa birst nokkur lesendabréf hér síðunni þar sem vikið hefur verið að misskiptingunni í landinu . Skjólstæðingar stjórnarflokkanna hafa hagnast um milljarða , jafnvel milljarðatugi í kjölfar einkavæðingar á vegum ríkisstjórnarinnar . Einn lesandi vísar í ársskýrslu Landsbankans þar sem fram kemur " að launagreiðslur til Halldórs J. Kristjánssonar bankastjóra námu 149 milljónum króna á síðasta ári , en hluti þeirrar upphæðar tengdist að vísu uppgjöri á kaupréttarsamningum . Greiðslur til Sigurjóns Þ. Árnasonar bankastjóra námu 83 milljónum króna samkvæmt ársskýrslunni og alls fengu 16 framkvæmdastjórar sviða og dótturfélaga greiddar samtals 598 milljónir í laun og hlunnindi eða hver um sig að meðaltali 37,4 milljónir . Halldór var sem sagt með 12,4 milljónir á mánuði , Sigurjón með litlar 6,9 milljónir og 16 framkvæmdastjórar fengu að jafnaði 3,1 milljón á mánuði í sinn hlut " . ( sjá nánar HÉR ) Annar lesandi vísar í Morgunblaðsfrétt þar sem fjallað er um fjármálabrask Finns Ingólfssonar , viðskiptafélaga Ólafs Ólafssonar , framsóknarmannanna , sem nú velta milljörðum á eigin reikningum . Um nýjustu tilfæringar hjá Finni kemur eftirfarandi fram í fyrrnefndu lesendabréfi : " Fikt , einkahlutafélag sem er fjárhagslega tengt Finni Ingólfssyni , stjórnarmanni í bankanum og forstjóra VÍS , keypti í gær 76 þúsund hluti í KB banka á genginu 928 . Verðmæti bréfanna var því um 70 milljónir króna . Í tilkynningu til Kauphallar segir að Finnur eigi enga hluti í bankanum en fjárhagslega tengdir aðilar eigi 28,4 milljónir hluta eftir þessi viðskipti . Að framvirkum samningum meðtöldum eru hlutirnir um 30 milljónir talsins sem félög tengd Finni eiga í KB banka . Markaðsvirði þeirra hluta er um 28 milljarðar króna . " ( sjá nánar HÉR ) Þriðji lesandinn , kórónar síðan þessa síðustu syrpu lesendabréfa um þetta efni hér á síðunni . Ólína minnir á að á sínum tíma hafi ljósmyndari Morgunblaðsins náð ógleymanalegri fréttamynd , þegar þeir félagar , Finnur Ingólfsson og Ólafur Ólafsson , fengu Búnaðarbankann gefins árið 2002 . Á myndinni hafi sést þegar " áhrifamenn í viðskiptalífi og stjórnmálum sem keyptu banka af flokksfélögum sínum … héldu hróðugir á brott frá því að undirrita samninga þar um . Í myndinni var fólginn veruleiki sem sagði meira en langar úttektir um íslensk viðskipti og viðskiptasiðferði . " Ólína segir að á sínum tíma hefði myndin af þeim framsóknarfélögum verðskuldað útnefningu , sem mynd ársins . Ólínu get ég glatt með því að sú mynd var einmitt útnefnd hér á síðunni sem mynd ársins 2002 eins og sjá má HÉR . Myndirnar tvær sýna að morgunblaðsmenn eru vakandi í vinnunni ...... " Allt kann þetta að vera satt og rétt hjá Ólínu en ég minni á að árið er rétt að hefja göngu sína . Að svo stöddu skulum við láta nægja að útnefna þá félaga Halldór J. Kristjánsson og Sigurjón Þ. Árnason sem fyrirsætur mánaðarins . Vel má vera að myndin endi sem verðlaunamynd ársins . Hver veit nema svo verði ?